ทองคำปิดลบ 8.7 ดอลลาร์
สัญญาทองคำตลาดนิวยอร์กปิดลดลง8.7 ดอลลาร์  แรงขายทำกำไรฉุด
11 ก.ย. 2555

สัญญาทองคำตลาดนิวยอร์กปิดลดลง8.7 ดอลลาร์  แรงขายทำกำไรฉุด
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 8.7 ดอลลาร์ หรือ 0.5% ปิดที่ 1,731.80 ดอลลาร์/ออนซ์ หลังจากเคลื่อนตัวในช่วง 1736.0 - 1731.8 ดอลลาร์
สัญญาทองคำปรับตัวลดลงเมื่อคืนนี้ เนื่องจากนักลงทุนเข้ามาเทขายทำกำไรหลังจากสัญญาทองคำทะยานขึ้น 34.9 ดอลลาร์ หรือ 2.05% เมื่อวันศุกร์ที่ผ่ามา แต่อย่างไรก็ตาม สัญญาทองคำยังคงเคลื่อนไหวเหนือระดับ 1,700 ดอลลาร์/ออนซ์
นักลงทุนยังจับตาดูการประชุมของธนาคารกลางสหรัฐ (เฟด) ในวันที่ 11-12 ก.ย. ซึ่งนักลงทุนส่วนใหญ่คาดการณ์ว่าเฟดจะใช้มาตรการผ่อนคลายเชิงปริมาณรอบ 3 หรือ QE3 หลังจากตัวเลขจ้างงานนอกภาคการเกษตรเดือนส.ค.ของสหรัฐเพิ่มขึ้นเพียง 96,000 ตำแหน่ง ซึ่งน้อยกว่าที่นักเศรษฐศาสตร์คาดว่าจะเพิ่มขึ้น 125,000 ตำแหน่ง
ทั้งนี้ โดยปกติแล้ว ทองคำจะได้รับปัจจัยบวกจากมาตรการกระตุ้นเศรษฐกิจและการเงินต่างๆ เช่น มาตรการผ่อนคลายเชิงปริมาณ (QE) เนื่องจากนักลงทุนจะเข้าซื้อโลหะมีค่า เพราะวิตกว่ามาตรการเหล่านี้อาจทำให้มูลค่าของเงินลดลง นอกจากนี้ นักลงทุนมักเข้าซื้อทองคำเพื่อป้องกันความเสี่ยงจากเงินเฟ้อซึ่งมีแนวโน้มว่าจะเกิดขึ้นจากมาตรการผ่อนคลายทางการเงินต่างๆ